作者:應法孫
標題:賀新郎
內容:宿霧樓臺溼。曉清初、花明柳潤，燕飛鶯集。舊約重來歌舞地，留得豔香嬌色。又夢草、東風吹碧。午困騰騰春欲醉，對文楸、玉子無心拾。看蝶舞，傍花立。酒痕未醒愁先入。記年時、翠樓寒淺，寶笙慵吸。想駐馬河橋分別，恨輕竹風帆煙笠。早塵暗、華堂簾隙。倚盡黃昏人獨自，望江南迴雁歸雲急。憑付與，錦箋墨。